Opgave 9. Nicole Boyle Rødtnes: Pigen, der ikke kunne stave, men endte som forfatter



I teksten nedenfor skal du møde forfatteren Nicole Boyle Rødtnes. Nicole skriver om sine oplevelser i skolen, hvor hun var rigtig dårlig til diktat og altid havde 30 fejl! Heldigvis skete der noget, som ændrede det.

*Jeg var ikke god i skolen som barn. Dansk og særligt diktat var min store fjende. Jeg husker tydeligt, at vi havde diktat hver fredag, og det var en pinsel at komme igennem. Og en endnu større pinsel, når vi skulle bytte hæfte med vores sidekammerat og rette hinandens fejl. Som regel havde jeg 30 eller flere fejl. Jeg kan huske, hvordan jeg plejede at tegne nullet i 30 om til en løve, så det så ud som om, der kun stod 3 fejl.*

*Da jeg som 13-årig begyndte at skrive på min første bog, var det ikke noget, jeg fortalte nogen. Jeg tænkte, at folk ville grine af mig, hvis jeg sagde, at jeg ville skrive en bog. Jeg troede simpelthen ikke, at det var muligt at blive forfatter, når man stavede så dårligt. Men jeg skrev alligevel på min bog. Jeg brugte familiens fælles computer (dengang havde de fleste kun én computer til deling), og når mine forældre spurgte mig, hvad jeg lavede, så sagde jeg, at jeg spillede computerspil. Det troede de på, og jeg skrev hver dag.*

*En sommerferie var min bog blevet 100 sider lang, og jeg skulle afsted en uge på koloni. Da jeg kom hjem, opdagede jeg noget mærkeligt. Da jeg tændte computeren, var min bog væk. Jeg skyndte mig ind i stuen til min mor. ”Der er noget galt med computeren,” sagde jeg. ”Nej, nej,” sagde min mor bare. ”Der er ikke noget galt med den. Vi har bare fået en ny computer. Vi har smidt den gamle ud, for den var jo så langsom.” Og der var det, at jeg var nødt til at fortælle min mor, at jeg havde skrevet bog, og at hun havde smidt den ud. For computeren var kørt på lossepladsen. Den var væk, og det samme var bogen.*

*Min mor blev helt vildt ked af det, og til sidst sagde hun det eneste, man måske kan sige i sådan en situation. Hun sagde: ”Du kan jo altid begynde forfra.” Jeg havde mistet 100 sider, og i tre dage var jeg ved at give op, men så begyndte jeg forfra. Jeg skrev hele bogen en gang til. Og nu skete der noget mærkeligt. For i diktat om fredagen havde jeg ikke længere 30 fejl. Nu fik jeg pludselig 20, så 10, så 5 og til sidst 0 fejl. Jeg var på kort tid gået fra at være en af de dårligste elever i klassen til at være blandt de bedste.*

*Senere hen gik jeg først på gymnasiet, så på universitet, og i dag er jeg cand.mag. i dansk, har gået på Forfatterskolen for Børnelitteratur og er i skrivende stund forfatter til 14 bøger for børn og unge. Jeg lever af at skrive bøger og holde foredrag på skoler og biblioteker. Du kan læse mere om mig på www.nicoleboyleroedtnes.dk.*

**A. Overvej, hvad du har lært om stavning ved at læse Nicoles historie? Hurtigskrivning i to minutter.**